Kaapstad tot Nairobi 2007: 07/07/07
Dag 16, Saterdag 7 Julie, Masai Mara
Vanoggend toe dit lig word, maak ons koffie vir die pad en gaan ry ons in die park, op soek na die diere. Van ons kampplek af kon ons drie lugballonne sien opstyg. Dit moes baie mooi uit die ballonne wees. Hulle beweeg baie stil, sodat die diere nie skrik nie.
Die kaart wat ons die vorige dag by die hek gekoop het, was maar taamlik onakkuraat. Dit het nie al die paaie aangetoon nie, en van die paaie was ook nie duidelik gemerk nie. Ons ry tot by die naaste rivier waar daar 'n trop olifante was, wat baie naby ons bakkies verby gestap het. Ons het toe verder op een van die paaie gery, maar die navigasie was maar moeilik. Ek kon nie op die kaart, die GPS, die pad en diere tegelykertyd konsentreer nie.
Ons het toe besluit dat ons maar by die hek moet gaan vra of daar nie 'n gids was wat saam met ons kon ry nie. Ons was baie gelukkig om 'n gids te kry wat toe saam met Poen in die bakkie gery het. Die gids het 'n twee-rigting radio by hom gehad, waarmee hy in kontak was met die ander gidse en vinnig vir ons kon neem na waar daar diere was. Dit was ook nie lank nie, toe kom ons op twee leeus af. Hierdie was die eerste groep leeus wat ons van naby af kon dophou.
Die gids neem ons toe na die Mara rivier waar die diere wat jaarliks migreer, deur die rivier moet swem. Dit is hier waar die krokodille lê en wag vir die diere, dis net jammer ons kon nie die migrasie deur die rivier sien nie. Ons was blykbaar 'n week of wat te vroeg vir die migrasie. Die gids laat ons toe sommer oor die grasvlaktes ry waar daar geen paaie was nie, ons het nie geweet of dit wettig was nie.
Ons het nog luiperds gaan soek, omdat ons nog niks gesien het nie, maar kon niks kry nie. Ons stop later die dag by die Hippo Pool park hek vir 'n Sampie en 'n vinnige middagete. Daarna ry ons terug na ons kampplek en sien nog 'n groot verskeidenheid diere. Die Masai Mara grasvlaktes is baie mooi. Sekere dele is daar geen bome nie, maar net grasvlaktes met lang gras.
Op pad terug kry ons mense wat die pad regmaak en vra hulle of hulle nie enige luiperds gesien het nie, maar hulle sê daar is niks in die omgewing nie. Terug by die kamp het ons 'n tydjie rustig gewees en toe weer gaan rondry op soek na diere.
Ongeveer 2.5 km van ons kampplek af kry ons toe twee leeus in die lang gras. Daar het alreeds 'n paar voertuie by hulle gestaan. Ons het maar gehoop dat hulle ons nie vannag sal kom pla nie. Terug by die kamp, neem ons die enigste groepfoto van die hele toer. Die aand maak ons vuur in die stofies, ons was maar bang dat die wind die gras aan die brand sou steek. Vannag was ons feitlik alleen in die kamp, die meeste mense het alreeds vertrek na ander plekke toe.